b'\n_START_ARTICLE_\nNavadni pasji zob\n_START_SECTION_\nOpis\n_START_PARAGRAPH_\nNavadni pasji zob je vedno enocvetna rastlina, visoka do 15 cm, ki ima dva lisasta pritli\xc4\x8dna lista. Cvet rastline je bele, ro\xc5\xbenate ali vijoli\xc4\x8dne barve in ima \xc5\xa1est vijoli\xc4\x8dastih ven\xc4\x8dnih listov, ki so pri mladih rastlinah ravni, postopoma pa se, kot pri kranjski liliji, zavihajo navzgor, dokler niso tako izrazito zavihani kot pri ciklami. Cveti v marcu in aprilu v listnatih gozdovih._NEWLINE_Ime je rastlina dobila po svoji koreniki, ki je bele barve in je na prvi pogled podobna pasjemu zobu.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNavadni pasji zob je raz\xc5\xa1irjen po celi ju\xc5\xbeni Evropi, kjer uspeva v vi\xc5\xa1je le\xc5\xbee\xc4\x8dih listnatih gozdovih, pogosto pa ga kot okrasno cvetlico gojijo tudi v vrtovih._NEWLINE_Cela rastlina je u\xc5\xbeitna, liste ponekod jedo celo surove v solati. Iz korenike ponekod pridobivajo tudi \xc5\xa1krob za dodatek k moki za testenine.'